Document ID: /roh_data/filtered/fineweb-2-filterrobots_roh.jsonl.gz/9602

CUC – Il plan d'exploraziun per uffants
Il plan d’exploraziun «CUC» è dapli ch’in plan da survista. El scolescha l'egliada per ils stgazis ch'i dat en il museum e guarda davos las culissas dal manaschi da museum. «CUC» envida ils uffants a partir da 6 onns – tut sulets u cun ils geniturs - a smirvegliar, a scuvrir ed ad emprender d'enconuscher il Museum d'art dal Grischun. Plaschaivlamain chaminan ils uffants e lur famiglias tras il tract nov e tras la Villa Planta. Cun observar, cun dissegnar e cun schliar las engiavineras vegn explorà il Museum d'art.
Il plan d’exploraziun en las trais linguas chantunalas po vegnir retratg gratuitamain a la cassa dal museum.
Plan da la citad per uffants
Quest plan accumpogna uffants tras la citad veglia da Cuira en ils trais museums chantunals. Sin la via fin là pon els scuvrir bleras chaussas captivantas e nunspetgadas. Arrivads en il museum, cuntinuescha il viadi d'exploraziun cun gieus e cun engiavineras.
Il plan da la citad per uffants datti gratuitamain en ils museums da Cuira sco er tar l'Infurmaziun turistica en il sutpassadi da la staziun da Cuira.